बाइक सवार नेवी जवान को कार ने कुचला, मौत
नेवी की ट्रेनिंग पूरी कर दो दिन पहले ही घर लौटे एक जवान की सड़क हादसे में दर्दनाक मौत हो गई। यह हादसा शुक्रवार सुबह एनएच-92 पर फूप थाना में कनकूरा गांव पर हुआ। बाइक सवार नेवी जवान अपने छोटे भाई के साथ गांव से भिंड के लिए आ रहा था। हादसे में मृतक के छोटे भाई को भी चोट आई है। उसका जिला अस्पताल में इलाज किया जा रहा है। पुलिस ने मामला दर्ज कर लिया है।
जानकारी के अनुसार फूप के ग्राम सपाड़ निवासी रजत भारद्वाज (19) पुत्र मनोज की कुछ समय पहले ही नेवी में नौकरी लगी थी। इसने ट्रेनिंग कंपलीट की और दो दिन पहले ही अपने घर पर लौटा। शुक्रवार को सुबह रजत अपनी बाइक से छोटे भाई शिवम के साथ भिंड आने के लिए निकला। भिंड में उसे कुछ खरीदारी करनी थी। बाइक सवार दोनों भाई एनएच-92 पर कनकूरा गांव के पास से गुजर रहे थे, तभी पीछे की ओर से एक तेज रफ्तार स्कॉर्पियो गाड़ी आई। इसने इनकी बाइक को टक्कर मार दी। टक्कर लगते ही रजत और शिवम दोनों जमीन पर गिरकर घायल हो गए।
इनको इलाज के लिए जिला अस्पताल में लेकर आया गया। लेकिन यहां डॉक्टर ने रजत को मृत घोषित कर दिया। घायल शिवम का इलाज किया जा रहा है।
रजत भारद्वाज।
दो भाइयों में बड़ा था रजत
पड़ोस में रहने वाले योगेश पुरोहित ने बताया कि मनोज भारद्वाज के दो बेटे हैं, जिनमें रजत सबसे बड़ा था और दूसरे नंबर का शिवम था। रजत दो दिन पहले ही छुट्टी पर घर लौटा था। ऐसे में सड़क हादसे में उसकी मौत होने के बाद परिजन पर दुखों का पहाड़ टूट गया। जिला अस्पताल में सभी का रो-रोकर बुरा हाल हो रहा था।
bho_Deva hin_Deva hin_Deva hin_Deva mai_Deva hin_Deva hin_Deva